Poštovane kolegice i kolege, draga djeco, cijenjeni roditelji,

i ove godine naša škola prigodnom predstavom obilježava **Dan sjećanja na žrtve Vukovara**, a jučerašnjim organiziranim paljenjem svijeća uključili smo se u akciju ***I u mom gradu Vukovar svijetli*** i pokazali da Vukovar svijetli ne samo u našem gradu, nego i u našim srcima.

Svima nama koji smo proživjeli te dane kao dio svog djetinjstva, mladosti ili nekog drugog životnog razdoblja, naviru sjećanja na ratna stradanja i patnje našeg naroda, na kolone izbjeglica u ratnom vihoru, na stotine i tisuće naših sunarodnjaka koji su ostali bez doma i bez svojih najmilijih, na majke bez djece, na djecu bez roditelja…

Ali, vrijeme je to i nacionalnog ponosa i jedinstva našeg naroda, vrijeme hrabrosti i ustrajnosti, vrijeme borbe i nade u bolju budućnost …

Stoga je ova predstava poticaj svima nama koji smo suvremenici Domovinskog rata da se iznova prisjetimo svih emocija iz tog vremena, a još je više pedagoška smjernica našim učenicima koje ne samo kroz nastavne sadržaje, nego i kroz ovakve programe moramo naučiti našoj povijesti jer davno je rečeno da je narod koji ne poznaje svoju povijest narod bez budućnosti.

Od srca vam želim da uživate u našem današnjem programu kojim odajemo počast i zahvalu našim braniteljima koji su zaslužni da danas živimo u miru!

Ravnateljica

Monika Pavlović Grabovac, prof.